Diari Oficial de la Generalitat Valenciana


Sumari del DOGV 4953, del 24-02-2005 (2005/1115)

RESOLUCIÓ d'1 de febrer de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni Marc de Col·laboració entre el Ministeri d'Agricultura, Pesca i Alimentació i la Comunitat Valenciana, en matèria d'estadística i informació agrària, pesquera i alimentària.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4953

Data del DOGV
:   24-02-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/1115


Data del document
:   01-02-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Agricultura, Pesca i Alimentació
    * cooperació administrativa
    * administració central
    * estadística agrària
    * sector agrari

RESOLUCIÓ d'1 de febrer de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni Marc de Col·laboració entre el Ministeri d'Agricultura, Pesca i Alimentació i la Comunitat Valenciana, en matèria d'estadística i informació agrària, pesquera i alimentària. [2005/Q1115]
  
Subscrit, després de la tramitació prèvia reglamentària, entre el Ministeri d'Agricultura, Pesca i Alimentació i la Comunitat Valenciana, el 23 de desembre de 2004, un conveni marc de col·laboració en matèria d'estadística i informació agrària, pesquera i alimentària, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0020/2005, i que figura com a annex d'esta resolució.
  
València, 1 de febrer de 2005.- La directora general de Relacions amb les Corts i Secretariat del Govern: Alida C. Mas Taberner.
  
Conveni Marc de Col·laboració entre el Ministeri d'Agricultura, Pesca i Alimentació i la Comunitat Valenciana, en matèria d'estadística i informació agrària, pesquera i alimentària.
  
Madrid, 23 de desembre de 2004
  
Reunits
  
D'una part, Santiago Menéndez de Luarca i Navia-Osorio, subsecretari d'Agricultura, Pesca i Alimentació, en virtut del Reial Decret 675/2004 de 19 d'abril (BOE 20 d'abril), pel qual es disposa el seu nomenament, en nom i representació de l'esmentat departament, de conformitat amb les atribucions delegades en l'article 1.2.e, de l'Ordre APA/3119/2004 de 22 de setembre, sobre delegació d'atribucions en el Ministeri d'Agricultura, Pesca i Alimentació.
  
D'una altra part, Juan Gabriel Cotino Ferrer, conseller d'Agricultura, Pesca i Alimentació de la Generalitat Valenciana, en virtut del Decret número 6/2004, de 26 d'agost, pel qual es disposa el seu nomenament, i del Decret número 7/2004, de 27 d'agost, pel qual se li assigna la titularitat de la Conselleria d'Agricultura, Pesca i Alimentació, i fent ús de les atribucions que li han sigut conferides per acord del Govern Valencià, de data 5 de novembre de 2004.
  
Ambdós parts es reconeixen capacitat jurídica suficient per a subscriure el present Conveni de Col·laboració i, a este efecte, exposen:
  
Primer
  
Que el Ministeri d'Agricultura, Pesca i Alimentació actue conforme al que establix l'article 149.1.31a de la Constitució, que reserva de forma exclusiva a l'Estat la competència en matèria d'estadística per a finalitats estatals.
  
D'altra banda, la Comunitat Valenciana ha assumit la competència exclusiva sobre les estadístiques per a finalitats de la comunitat autònoma, de conformitat amb el que preveu l'article 31.32 del seu Estatut d'Autonomia.
  
Segon
  
Que amb data 1 de juliol de 1983, les parts van firmar un conveni de col·laboració en matèria d'estadística i informació agrària, pesquera i alimentària, el qual es va complementar mitjançant la subscripció anual d'una addenda, que establia la col·laboració entre les parts per a desenvolupar el programa anual en estes matèries.
  
Tercer
  
Que és necessari, de conformitat amb el que preveu la Llei 12/1989, de 9 de maig, de la Funció Estadística Pública, establir connexions entre els servicis estatals i autonòmics i idear les tècniques que compatibilitzen i facen possible el màxim aprofitament de les operacions estadístiques agràries, pesqueres i alimentàries, acordades per ambdós instàncies.
  
Que el Pla Estadístic Nacional, que serà aprovat per reial decret i tindrà una vigència de quatre anys, és el principal instrument ordenador de l'activitat estadística de l'administració de l'Estat.
  
Quart
  
Que les Conferències Sectorials d'Agricultura i Desenvolupament Rural i Pesca, celebrades el 20 de setembre de 1999, van aprovar l'informe del Grup de Treball de Coordinació Estadística sobre el Nou Pla d'Estadístiques Agroalimentàries, que ha integrat les seues operacions en el Pla Estadístic Nacional.
  
Quint
  
Que les parts consideren convenient l'harmonització i comparació de les estadístiques elaborades en virtut de les seues competències, així com l'establiment d'una única font d'arreplega d'informació, que evite duplicitats, divergències i molèsties a l'informador i minimitze el cost que suposa l'execució del Programa d'Estadístiques Agroalimentàries i Pesqueres.
  
Sext
  
Que a més dels interessos nacionals, és necessari complir amb els compromisos adquirits per l'Estat en matèria d'estadística agrària, a través dels corresponents reglaments, directives i disposicions de la Unió Europea, i tenir en compte la importància que les estadístiques agràries posseïxen en les decisions de la política agrària comunitària, PAC, i de la política pesquera comuna, PPC, així com sobre el seguiment de les polítiques adoptades.
  
Per tot l'anterior, les parts decidixen subscriure el present Conveni Marc de Col·laboració, amb subjecció a les següents clàusules:
  
Clàusula primera. Objecte
  
L'objecte del present conveni marc és actualitzar l'àmbit de col·laboració, potenciant-lo i propiciar l'eficiència de les administracions públiques firmants en matèria d'estadística i informació agrària, pesquera i alimentària, a fi de conéixer la situació estructural i l'evolució conjuntural, d'interés per al conjunt dels agents polítics, socials, econòmics i científics relacionats amb l'esmentada matèria.
  
Clàusula segona. Funcions
  
En la informació i estadístiques agràries, pesqueres i alimentàries per a finalitats estatals, corresponen al Ministeri d'Agricultura, Pesca i Alimentació les funcions següents:
  
Planificar les operacions estadístiques, per a finalitats estatals, a realitzar en l'àmbit de l'estadística agrària, pesquera i alimentària.
  
Establir les metodologies i calendaris de les operacions estadístiques a realitzar, per les comunitats autònomes, durant la vigència del present conveni.
  
Realitzar els controls tècnics necessaris, per a garantir l'homogeneïtat estatal, de les operacions estadístiques.
  
Enviar a la Comunitat Valenciana el text del Conveni Específic, referit en la clàusula tercera, abans del 30 de setembre de cada any, a fi de la seua posterior tramitació.
  
Fixar anualment la contribució financera que aportarà a les comunitats autònomes, d'acord amb els criteris de valoració establits per a cada una de les operacions estadístiques.
  
La informació i estadístiques agràries, pesqueres i alimentàries, per a finalitats estatals, corresponen a la comunitat autònoma les funcions següents:
  
Dur a terme les fases de les operacions estadístiques que s'acorden en el Conveni Específic anual, que se subscriga de conformitat amb el que preveu la clàusula tercera, per a l'execució del Programa Anual d'Estadístiques Agroalimentàries.
  
Enviar les dades obtingudes, així com la informació complementària de les operacions estadístiques establides en els convenis específics anuals, segons els calendaris previstos.
  
Gestionar el pressupost assignat pel Ministeri d'Agricultura, Pesca i Alimentació per a l'execució del que establix el Conveni Específic anual.
  
Amb independència de l'anterior, el Ministeri d'Agricultura, Pesca i Alimentació constituirà grups de treball, en els quals la Comunitat Valenciana podrà participar de forma directa o indirecta, per a desenvolupar coordinadament les funcions següents:
  
L'elaboració dels plans d'estadística del Ministeri d'Agricultura, Pesca i Alimentació.
  
La revisió metodològica de les operacions estadístiques actualment existents.
  
La metodologia de les noves operacions que es vagen a iniciar.
  
Cada administració posarà a disposició de l'altra la documentació i aplicacions específiques que estiguen en el seu poder, i que siguen necessàries per al desenvolupament dels treballs en matèria d'estadística i informació subjectes als convenis específics anuals.
  
En les publicacions que realitze el Ministeri d'Agricultura, Pesca i Alimentació es farà constar la col·laboració de la Comunitat Valenciana. Igualment, en les publicacions que realitze la Comunitat Valenciana, es farà constar la col·laboració i finançament del Ministeri d'Agricultura, Pesca i Alimentació.
  
Clàusula tercera. Convenis específics
  
Les funcions referides en la clàusula segona, així com qualsevol altra que les parts decidisquen implementar en el futur, es concretaran mitjançant la subscripció dels corresponents convenis específics anuals, que determinaran les funcions que constituïxen el seu objecte, els compromisos que assumixen les parts i el seu finançament.
  
Clàusula quarta. Secret estadístic
  
Tota la informació arreplegada per ambdós administracions, conseqüència del procés estadístic, estarà sotmesa al secret estadístic en els termes establits per la normativa vigent.
  
Clàusula quinta. Cost addicional
  
Quan del procés de col·laboració entre l'administració de l'Estat i la comunitat autònoma, derive una ampliació onerosa provocada per l'adequació de les estadístiques estatals a les seues pròpies finalitats, la comunitat autònoma aportarà els mitjans necessaris per a cobrir el cost addicional que l'esmentada ampliació implique.
  
Clàusula sexta. Duració
  
El present Conveni Marc produirà efectes des de la firma fins al dia 31 de desembre de 2008.
  
A estos efectes es considerarà caducat el Conveni de Col·laboració subscrit l'1 de juliol de 1983. No obstant, l'addenda de data 2 de febrer de 2004, firmada en aplicació d'este conveni, continuarà vigent fins al dia 31 de desembre de 2004.
  
El present conveni podrà ser prorrogat per acord exprés de les parts, sempre que es formalitze amb anterioritat a la data de venciment.
  
Clàusula sèptima. Resolució
  
El present Conveni Marc podrà ser rescindit de mutu acord entre les parts, o per acord motivat d'una d'estes, que s'haurà de comunicar per escrit a l'altra part amb, almenys, tres mesos d'antelació.
  
Clàusula octava. Jurisdicció
  
El present conveni té la naturalesa dels previstos en l'article 3.1.c del Text Refós de la Llei de Contractes de les Administracions Públiques, aprovat per Reial Decret Legislatiu 2/2000, de 16 de juny. En defecte de normes específiques, per a resoldre dubtes o per a omplir llacunes que pogueren presentar-se en el seu desenvolupament, s'aplicaran els principis d'este text legal.
  
Les qüestions litigioses a què puga donar lloc la interpretació, modificació, efectes o resolució del present conveni, seran resoltes de conformitat amb la Llei 29/1998, de 13 de juliol, Reguladora de la Jurisdicció Contenciosa Administrativa, pels tribunals d'esta ordre jurisdiccional.
  
I en prova de conformitat, i per a la deguda constància, es firma el present Conveni Marc de Col·laboració en triple versió, i en tots els seus fulls, en el lloc i la data a l'inici indicats.
  
El subsecretari d'Agricultura, Pesca i Alimentació: Santiago Menéndez de Luarca i Navia-Osorio.
  
El conseller d'Agricultura, Pesca i Alimentació de la Generalitat Valenciana: Juan Gabriel Cotino Ferrer.